b'\n_START_ARTICLE_\nPoto\xc4\x8dani (\xc4\x90ulovac)\n_START_SECTION_\nZemljopis\n_START_PARAGRAPH_\nPoto\xc4\x8dani se nalaze na sjevernim bre\xc5\xbeuljcima Papuka, izme\xc4\x91u sela Koreni\xc4\x8dana i Katinca._NEWLINE_Budu\xc4\x87i da selom prolazi mnogo potoka, zasigurno su po njima dobili i ime. Selo se nalazi na 218 metara nadmorske visine, zra\xc4\x8dnom linijom od \xc4\x90ulovca je udaljeno 4\xc2\xa0km, a od Daruvara 14\xc2\xa0km. Selo danas spada u op\xc4\x87inu \xc4\x90ulovac._NEWLINE_Samo neki od potoka i vrela koji izviru u selu su: Zvijezda, Markovica, Popinac i Dreza, a uz prugu, u nizini, protje\xc4\x8de rijeka Rije\xc4\x8dka nastala spajanjem \xc5\xa0androvca i Krivaje.\n_START_SECTION_\nStanovni\xc5\xa1tvo\n_START_PARAGRAPH_\nPrema popisu stanovni\xc5\xa1tva iz 2001. godine, naselje je imalo 47 stanovnika te 24 obiteljskih ku\xc4\x87anstava._NEWLINE_Kretanje broja stanovnika 1857.-2001.\n_START_SECTION_\nPovijest\n_START_PARAGRAPH_\n\xc5\xa0ire podru\xc4\x8dje na kojem se nalazi selo bilo je nastanjeno jo\xc5\xa1 u rimsko doba, a u srednjem vijeku u ovom, kao i u okolnim selima podno Stup\xc4\x8danice, \xc5\xbeivi vla\xc5\xa1ko stanovni\xc5\xa1tvo. Vlasi su bili sto\xc4\x8dari, a ujedno i vrsni grani\xc4\x8dari, koji su \xc4\x8duvali Ilovu od austrijskih \xc4\x8deta. Podru\xc4\x8dje oko Ilove se zbog toga zvalo \xe2\x80\x9eMala Vla\xc5\xa1ka\xe2\x80\x9c. Poslije, nakon slabljenja Turskog carstva, dio ovog stanovni\xc5\xa1tva na nagovor austrijske vlasti odlazi na podru\xc4\x8dje dana\xc5\xa1njeg Rovi\xc5\xa1\xc4\x87a i drugih sela sjeverno od Bjelovara. Ipak ve\xc4\x87ina stanovni\xc5\xa1tva je ostala pod Papukom i nakon Turaka, sve se vi\xc5\xa1e povla\xc4\x8de\xc4\x87i u brda koja su bogata \xc5\xa1umom. Tako su sva ova sela danas u brdovitom kraju, a njihovi sokaci razgranati po svim brdskim usjeklinama i kr\xc4\x8devinama._NEWLINE_Prema podacima Pravoslavne crkve, Pakra\xc4\x8dke eparhije, Poto\xc4\x8dani su spadali u Parohiju Katinci, dana\xc5\xa1nji Katinac. Tako podaci govore da je selo 1702. godine imalo 9 domova, a 1779. godine 15. Postoje stanovita neslaganja u broju stanovnika \xc5\xa1to ga navodi Pakra\xc4\x8dka eparhija, i podataka od prvog slu\xc5\xbebenog popisa stanovni\xc5\xa1tva. Vjerojatno su razlog tome  granice sela koje su u razli\xc4\x8ditim popisima druga\xc4\x8dije odre\xc4\x91ene. Prvi popis stanovni\xc5\xa1tva iz 1857. godine bilje\xc5\xbei 296 stanovnika, a ve\xc4\x87 1869. godine 498 stanovnika, kada je selo ujedno i bilo najve\xc4\x87e. Prema popisu iz 2001. godine selo ima samo 41 stanovnika. Uzrok su nedavna ratna zbivanja na ovom podru\xc4\x8dju. 1992. godine ovdje ne doseljava stanovni\xc5\xa1tvo sa Kosova, za razliku od drugih sela u okolici. Zbog toga je tako\xc4\x91er broj stanovnika danas malen. Izgradnjom i asfaltiranjem ceste 1974. godine selo biva bolje povezano s Daruvarom. Nedugo nakon toga gradi se i \xc5\xbeeljezni\xc4\x8dka stanica Poto\xc4\x8dani-Katinac.\n_START_SECTION_\nGospodarstvo\n_START_PARAGRAPH_\nSelo je prete\xc5\xbeno smje\xc5\xa1teno na brdovitom terenu, a u nizini kojom protje\xc4\x8de nekoliko potoka nalaze se plodne njive i livade. Iznad sela, na padinama su bili nekada \xc5\xa1ljivici i vo\xc4\x87njaci. Stanovni\xc5\xa1tvo Poto\xc4\x8dana tradicionalno je bilo vezano uz poljoprivredu, najvi\xc5\xa1e uz sto\xc4\x8darstvo. Selo je imalo i jedan mlin uz rijeku Rije\xc4\x8dku. Ovo selo ima bogate prirodne resurse koji nikada nisu bili nimalo iskori\xc5\xa1teni. Brdovit teren, o\xc4\x8duvana priroda i bistri potoci dobar su preduvjet za lovni turizam, kojeg ovdje gotovo niti nema.\n_START_SECTION_\nSpomenici i znamenitosti\n_START_PARAGRAPH_\nU selu se slavi Sveti Nikola.'